Edvardas Danilevičius

Edvardas Danilevičius (1927 m. rugsėjo 1 d. Šimiškių k., Skapiškio vlsč., Rokiškio aps. – 2008 m. gruodžio 29 d. Kaišiadorių m.) – Lietuvos veterinarijos gydytojas, mokslininkas, habilituotas agrarinių mokslų daktaras, profesorius, Lietuvos veterinarijos istorijos tyrėjas.

Biografija 
1935–1940 m. mokėsi pradžios mokykloje, 1940–1945 m. Skapiškio progimnazijoje ir Kupiškio gimnazijoje. Už pasisakymą prieš sovietinę okupaciją 1945–1946 m. kalėjo Panevėžio kalėjime, Pečioros lageriuose, Abezės kalėjime, Komija (1996 m. reabilituotas).1947 m. baigė Kauno suaugusiųjų gimnaziją. 1948–1953 m. studijavo Lietuvos veterinarijos akademijoje.1953–1954 m. Gruzdžių veterinarijos technikumo, 1954-1960 m. Šiaulių agrozootechnikumo dėstytojas. Dirbdamas technikumuose vadovavo specialiųjų mokslų metodinei komisijai ir moksleivių gamybiniam mokymui, buvo mokomojo ūkio veterinarijos gydytojas antraeilininkas, aktyviai dalyvavo Mokslinių žinių propagavimo ir Helmintologijos draugijų veikloje. Nuo 1960 m. dirbo Lietuvos veterinarijos mokslinio tyrimo institute (LVMTI): 1960–1967 m. Helmintologijos skyriaus vedėjas, 1967–1973 m. direktoriaus pavaduotojas mokslui, 1973–1987 m. LVMTI direktorius, 1987–1993 m. Epizootologijos ir parazitologijos sektoriaus vedėjas. 1994 m. suteiktas profesoriaus vardas. Lietuvos veterinarijos istorijos muziejaus, veikusio LVMTI 1968–1983 m., įkūrimo iniciatorius.  Paskelbė publikacijų apie veterinarijos raidą Lietuvoje nuo XVII a. pabaigos iki 1991 m. Parašė scenarijų „Kiaulių ligų profilaktika“, pagal kurį Lietuvos kino studija sukūrė mokslo populiarinimo filmą, dubliuotą rusų k. ir tiražuotą TSRS (1974-1976 m.). Lietuvos helmintologų draugijos narys (1958-1991 m.), Baltijos parazitologų draugijos narys (nuo 1991 m.). 

Vadovėlio „Veterinarinė parazitologija“ (1966 m.) bendraautorius, kitų 9 knygų, 3 brošiūrų, 160 mokslinių straipsnių autorius ir bendraautorius, straipsnių rinkinių sudarytojas, stambių monografijų ir vadovėlių recenzentas. Veterinarijos, gyvulininkystės, gamtos ir kt. klausimais paskelbė daugiau kaip 60 mokslo populiarinimo straipsnių. Parengė rekomendacijų, metodinių nurodymų kovai su gyvulių parazitozėmis. Oficialus Lietuvoje leidžiamų enciklopedijų mokslinis konsultantas. Paskelbė publikacijų apie veterinarijos raidą Lietuvoje nuo XVII a. pabaigos iki 1991 m. 

1977 m. suteiktas LTSR nusipelnusio veterinarijos gydytojo garbės vardas. Už veterinarijos mokslo plėtojimą 1976 m. apdovanotas akad. S.N.Višeleskio atminimo medaliu. Už kovos metodų su helmintozėmis parengimą 1983 m. apdovanotas akad. K.I.Skriabino atminimo medaliu.

Lietuvos politkalinių ir tremtinių sąjungos narys nuo 1996 m.

Mokslinė veikla 
Mokslinio darbo sritis – helmintologija: helmintų sensibilizuojantis, alerginis ir imunosupresinis poveikis šeimininko organizmui; plataus spektro antihelmintikų panaudojimo galimybės gyvulių gydymui bei profilaktikai. 1964 m. Lietuvos žemės ūkio akademijoje apgynė biologijos mokslų kandidato disertaciją „Echinokokozės situacija Lietuvos TSR ir kiaulių ehinokokozės imunodiagnostika“, 1995 m. nostrifikuotas gamtos mokslų daktaru. 1991 m. Sąjunginiame K.Skriabino helmintologijos mokslo tyrimo institute apgynė veterinarijos mokslų daktaro disertaciją „Kiaulių ezofagostomozė (sensibilizuojantis ir imunosupresinis Oesophagostumum dentatum Rudophi, 1803 poveikis į šeimininko organizmą, epizootologija ir kovos priemonės)“, 1993 m. nostrifikuotas agrarinių mokslų habilituotu daktaru. Parašė brošiūrų apie praktines priemones kovai su gyvulių ligomis, gamtosaugą.

Bibliografija 
 Echinokokozė ir kitos šunų platinamos ligos. – Vilnius: Laikraščių ir žurnalų leidykla, 1963. 36 p.
 Veterinarinė parazitologija: vadovėlis / Edvardas Danilevičius, Viktoras Šarkūnas, Mindaugas Vinkevičius. – Vilnius: Mintis, 1966. 271 p.
 Veterinarija Lietuvoje seniau ir dabar: medžiaga lektoriui. – Vilnius: 1966. 18 p.
 Kovos prieš žmogaus, gyvulių, paukščių helmintozes ir kai kurias kitas parazitoses metodiniai nurodymai (su kitais). – Vilnius: Laikraščių ir žurnalų leidykla, 1966. 109 p.
 Medžiokliniai šunys (su kitais). – Vilnius: Mintis, 1968. 195 p.
 Medžiotojo ir žvejo vadovas (su kitais). – Vilnius: Mintis, 1968. 455 p.
 Trumpa Lietuvos veterinarijos istorija iki 1918 m. / Adolfas Burakauskas, Edvardas Danilevičius. – Vilnius: LKP CK leidykla, 1970. 55 p.
 Trumpa Lietuvos veterinarijos istorija: nuo 1918 m. iki 1940 m. / Adolfas Burakauskas, Edvardas Danilevičius. – Vilnius: Periodika, 1972. 96 p.
 Straipsnių rinkinys veterinarijos klausimais (su kitais). – Vilnius: Periodika, 1972. 221 p.
 Veterinarijos straipsnių rinkinys (su kitais). – Vilnius: Periodika, 1975. 139 p.
 Veterinarinės-sanitarinės priemonės kiaulininkystės kompleksuose / Adolfas Burakauskas, Edvardas Danilevičius. – Vilnius: LTSR žemės ūkio ministerija, 1980. 51 p.
 Helmintozių profilaktikos priemonės kiaulininkystės kompleksuose ir veislinių kiaulių fermose (su kitais). – Vilnius: Lietuvos TSR žemės ūkio ministerija, 1981. 24 p.
 Naminių gyvulių ir paukščių gamtiniai ligų židiniai / Adolfas Burakauskas, Edvardas Danilevičius. – Vilnius: Lietuvos TSR žemės ūkio ministerija, 1985. 36 p.

Šaltiniai 

Lietuvos veterinarijos gydytojai